text: La campanya "L'alcalde al barri" porta l'Ajuntament a peu de carrer per a aproximar la gestió local al barri de Botànic Calduch - Ajuntament de Vila-real
  Inici -> Àrees -> Proximitat -> L'alcalde al barri -> Visites de l'alcalde al barri
  La campanya "L'alcalde al barri" porta l'Ajuntament a peu de carrer per a aproximar la gestió local al barri de Botànic Calduch
  Proximitat, Sala de premsa, Participació ciutadana, Ajuntament
  La campanya "L'alcalde al barri" ha tornat a eixir al carrer per a portar el despatx d'Alcaldia als barris de la ciutat, en una iniciativa de proximitat que pretén apropar la gestió municipal als ciutadans i conéixer de primera mà els problemes i necessitats dels veïns. En aquesta ocasió, José Benlloch s'ha traslladat al barri de Botànic Calduch, una zona on en els últims mesos s'han portat a terme importants inversions de millora del barri per valor d'uns 300.000 euros. La campanya està organitzada per les regidories de Proximitat i de Participació Ciutadana i Barris, els regidors de les quals, Sabina Escrig i Xavier Ochando, han acompanyat Benlloch durant la seua visita als veïns de Botànic Calduch.
  "El barri de Botànic Calduch és un barri jove i relativament recent en el qual, des de l'equip de govern, hem fet importants esforços els últims anys. No obstant això, sempre hi ha coses que millorar i per això ens hem traslladat avui als carrers d'aquest barri per a conéixer de primera mà les preocupacions dels veïns, amb la intenció de poder donar-los resposta, dins de les competències i possibilitats municipals, de la millor manera possible", assenyala Benlloch. En aquesta línia, l'alcalde recorda que recentment s'han resolt "reivindicacions històriques" per al barri com l'enderrocament del conjunt d'alqueries abandonades situades enfront del col·legi, que suposaven "un problema històric d'insalubritat i inseguretat en la zona durant més de 20 anys", a més de l'obertura del carrer de les Corts Valencianes, la instal·lació d'una pista esportiva a l'aire lliure o la millora del vial d'Alfons el Magnànim, entre d'altres. En total, la inversió en el barri durant l'últim any ha estat d'uns 300.000 euros.
  L'agenda de la visita de "L'alcalde al barri" ha inclòs una reunió de treball amb l'associació de veïns i entitats de la zona, així com visites a comerços i espais públics del barri. De vesprada, la campanya ha instal·lat un envelat al parc de Botànic Calduch, des del qual s'ha atés tots els veïns i veïnes que s'han apropat a xarrar amb l'alcalde i els regidors i per a conéixer millor les activitats i programes que impulsa l'Ajuntament.